ออมสินลุยสินเชื่อจำนำรถ ช่วยคนรายได้น้อย
ตลาดสินเชื่อจำนำรถร้อน ออมสินหาพันธมิตรกดดอกเบี้ยลง 10% ช่วยผู้มีรายได้กู้สินเชื่อรถไม่เกิน 2 แสนบาท
21 ก.ย. 2563

นายวิทัย รัตนากร ผู้อำนวยการธนาคารออมสิน กล่าวว่า ได้ส่งหนังสือไปถึงนอนแบงก์ ที่ทำธุรกิจจำนำทะเบียนรถที่มีกำไรต่อเนื่อง และมีทุนจดทะเบียนไม่ต่ำกว่า 50 ล้านบาท จำนวน 25 บริษัท ให้ทำข้อเสนอร่วมธุรกิจปล่อยสินเชื่อร่วมกลับธนาคารออมสิน ในอัตราดอกเบี้ยไม่เกิน 18% ต่อปี โดยให้ส่งข้อเสนอกลับมาภายในต้นเดือน ต.ค. 2563 ซึ่งธนาคารจะเลือกผู้ประกอบการ 1 ราย เสนอให้ที่ประชุมคณะกรรมการธนาคารพิจารณาการร่วมทุน ภายในเดือน พ.ย. นี้
ทั้งนี้ นอนแบงก์ที่ต้องการร่วมทุนทำธุรกิจสินเชื่อรถกับธนาคารออมสิน สามารถเสนอ ทั้งการตั้งบริษัทใหม่ และให้ออมสินเข้าไปถือหุ้นไม่เกิน 49% หรือจะให้ออมสินเข้าไปถือหุ้นในบริษัทผู้ร่วมทุนโดยตรงเลยก็ได้
ทั้งนี้ ธนาคารออมสินได้แต่งตั้งให้ธนาคารพาณิชย์รายใหญ่แห่งหนึ่ง ซึ่งมีความชำนาญ มาเป็นที่ปรึกษาทางการเงิน เพื่อดูรายละเอียดในการร่วมทุนกับนอนแบงก์ เพื่อปล่อยสินเชื่อจำนำทะเบียนรถในครั้งนี้
"นอนแบงก์จะเข้าร่วมทุนกับธนาคารออมสิน สามารถขอเงินทุนจากออมสินเพื่อไปดำเนินธุรกิจได้ แต่มีเงื่อนไขว่าต้องปล่อยกู้สินเชื่อจำนำทะเบียนรถในอัตราดอกเบี้ยไม่เกิน 18% ต่อปี ธนาคารออมสินไม่ได้ต้องการเข้าไปทำลายระบบธุรกิจ แต่ต้องการเข้าไปช่วยเหลือผู้กู้ในสินเชื่อจำนำทะเบียนรถให้ได้รับดอกเบี้ยถูกลง ขณะที่นอนแบงก์ก็ยังมีกำไรอยู่ แต่ไม่ได้อู้ฟู่เหมือนตอนนี้" นายวิทัย กล่าว
ทั้งนี้ ตลาดสินเชื่อจำนำทะเบียนรถ มีมูลค่า 2 แสนล้านบาท คิดอัตราดอกเบี้ยเฉลี่ย ที่ 28% ต่อปี โดยออมสินพยายามดึงอัตราดอกเบี้ยตลาดลงให้เหลือไม่เกิน 18% ต่อปี หรือให้ดอกเบี้ยลดลง 10% ต่อปี และจะเน้นเฉพาะกลุ่มผู้มีรายได้น้อย จำนำทะเบียนรถวงเงินไม่เกิน 2 แสนบาทต่อราย โดยออมสินคาดว่าจะมีส่วนแบ่งทางการตลาดในสินเชื่อดังกล่าว ประมาณ 2 หมื่นล้านบาท หรือ 20% คาดว่าภายในไตรมาส 1/2564 ธนาคารออมสินจะเริ่มปล่อยสินเชื่อจำนำทะเบียนรถได้ และเชื่อว่าจะมีนอนแบงก์ให้ความสนใจเข้าร่วมทุนกับธนาคารจำนวนมาก